19.2.2010	 21/7/2010     

						
Oikeusministeriö
Lainvalmisteluosasto
PL 25
00023 Valtioneuvosto

Viite	Oikeusministeriön lausuntopyyntö 14.1.2010 työryhmän välimietinnöstä "Hallintolainkäytön kehittäminen. Prosessityöryhmän välimietintö." (Oikeusministeriön työryhmämietintö 2009:19). 

Asia	Pyydettynä lausuntonaan maaseutuelinkeinojen valituslautakunta toteaa kunnioittaen, ettei sillä ole erityistä huomautettavaa viitekohdassa mainittuun työryhmämietintöön. Vaikka nykyisenkään hallintolainkäyttölain soveltaminen ei lautakunnassa ole aiheuttanut suurempia ongelmia, voidaan välimietintöön kirjattuja huomioita ja kehittämisajatuksia kuitenkin pitää parannuksina hallintolainkäyttöprosessin valitsevaan tilaan nähden. 

	Mietinnössä esitetyistä yksittäisistä uudistusehdotuksista valituslautakunta pitää toivottavana ajanmukaistuksena ja joustavuutta lisäävänä todisteellisen tiedoksiannon uudistamista kalliista ja kankeasta saantitodistusmenettelystä luopumalla. Yleisissä tuomioistuimissa hyväksi todettu puhelintiedoksianto voi sekin osaltaan jouduttaa asioiden käsittelyä, mutta tiedoksiantotapa saattaa soveltua paremmin asiamiesavusteiseen kuin yksityisen asianosaisen omatoimisesti hoitamaan prosessiin. Lainsäädäntöteknisesti tervetullut uudistus on oikeudenkäymiskaaren viittausten auki kirjoittaminen ja muokkaaminen hallintolainkäytön tarpeisiin soveltuviksi. Toivottavaa kuitenkin on nykyisen lain joustavuuden ja yleisiin tuomioistuimiin verrattuna tietyn prosessuaalisen vapaamuotoisuuden säilyttäminen siten, että yksittäisellä valittajataholla olisi edelleen mahdollisuus itsenäisesti selvitä myös prosessisäännöksistä.  

	Kokonaisuutena tarkastellen maaseutuelinkeinojen valituslautakunta arvioi ehdotetun lain uudistuksen selkeyttävän käytännön hallintoprosessia. 

Puheenjohtaja	Esa Bomström

	Sihteeri 		Terhi Sunnari